
Una criatura desconcertant

El monstre de qui ens parla Josep Maria Miró habita en una petita comunitat rural molt semblant a aquella on s’esdevenia la multipremiada tragèdia El cos més bonic que s’haurà trobat mai en aquest lloc (2022) i no gaire lluny de La majordoma (2024). A més de l’espai geogràfic i mental (o potser per això mateix), a El monstre, com a les obres esmentades, es fa evident l’estrany i l’incomprensible en un marc de violència tensa.

Però si en aquelles la sempre rica i estimulant paraula de Miró fluïa arrossegant-nos per un viatge teatral tens i expectant, aquest Monstre és tot un desafiament per als espectadors. El públic intenta esbrinar, amb poca sort, un misteri que de segur l’autor i director coneix àmpliament, però que sobre l’escenari transcendeix amb un excés de clarobscur, d’incògnites sense resoldre dins d’un ambiciós joc formal que al nostre entendre hi juga en contra.

Segurament un punt de vista aliè —el d’un director que s’enfrontés al text sense el background de l’autor— hauria servit per trobar una claredat expositiva. Davant d’aquest desconcert, cal celebrar el gran treball interpretatiu i la bellesa de la paraula en el marc d’una posada en escena d’extrema sobrietat, austera i esteticista, molt en voga actualment.

El teatre de Miró és un teatre de la paraula ben escrita. Una paraula que amplifica el sentit, unes descripcions que van més enllà del que descriuen, una acció narrativa carregada de sentiment.

L’autor vol parlar de la por. I aquesta hi és i ens arriba amb l’harmoniosa quotidianitat de la Berta d’Àurea Màrquez i el desconcert emocional del Santi d’Albert Prat, desperts de matinada en una casa isolada d’un petit poble amb tradicions masclistes.

Una conversa que propicia la visita d’un àngel negre (Joan Negrié), que fa vint anys convivia al poble i que va tenir relacions amb tots dos. Un amic. Potser més que un amic que va haver de marxar. I un pare violent. Els elements hi són. El misteri també, però acabem perduts.

Santi Fondevila, Ara, 5 juliol 2025
Una obra fosca sobre les fonts i la subjectivitat de la maldat


Hi ha molts fils que connecten El monstre amb El cos més bonic que s’haurà trobat mai en aquest lloc, possiblement l'obra de l'última etapa de Josep Maria Miró que més èxits li ha donat. A la peça que va estrenar Pere Arquillué, hi teníem el relat d'un crim en un poble aïllat, tancat. Hi havia una carretera secundària, disputes locals no resoltes i un enigma. Aquí, a El monstre tenim una localitat semblant i una altra via poc transitada, però en lloc d'escriure un monòleg el dramaturg ha concebut un muntatge, que també dirigeix, per a tres actors. L'un és en Santi (Albert Prat) i l'altra és la Berta (Àurea Márquez), una parella irregular. Enmig, hi tenim, precisament, el monstre (Joan Negrié).

Però en el teatre de Miró no tot és tan senzill. D'entrada, l'escriptura és rica i mil·limètrica. Juga fort amb el simbolisme, potser més que mai, i amb el gènere, perquè El monstre bé podria ser una obra de terror psicològic, que el director accentua amb la banda sonora i una il·luminació en clarobscur. Tot fa que et mantinguis clavat a la cadira, expectant, seguint fil per randa les intervencions dels intèrprets.

I si dic que aposta fort pel simbolisme és perquè, per començar, qui ens dona entrada a la funció és un animal, una guilla disfressada de gos. La bèstia, que té el cos i la veu de Negrié, ens posa en situació, ens diu qui són en Santi i la Berta, i l'Adrià, el fill d'ella que no veurem, però que hi serà. La història de tots dos és feixuga i plena de mentides i coses no explicades mai: qui és el pare de l'Adrià? Com va desaparèixer la mare d'en Santi? Què passava amb les dones de la fàbrica que escollien com la més bonica de l'any? Què li va passar a la Berta quan li va arribar el torn?

De mica en mica, Miró va descabdellant la trena. No té pressa. Perquè una cosa porta a l'altra i tenim un home que ha d'aparèixer, el monstre. Ho farà aviat. Tant la Berta com en Santi el coneixen bé, tot i que, des de l'incident que va provocar la seva fugida del poble, no l'han tornat a veure.

Márquez, Negrié i Prat, sota la batuta de Miró, demostren ser tres intèrprets extraordinaris. S'han fet seu un text complex que requereix una concentració altíssima, que sovint esborra les fronteres entre la vigília i el somni, en una mena de fantasmagoria iridescent. Han de col·locar les peces una a una, bregar amb les segones lectures i atrapar l'espectador gairebé només amb la veu. I a fe que ho aconsegueixen.

Miró ha decidit seguir una certa via angloirlandesa. Aquesta peça s'acosta molt al primer Martin McDonagh, el de La reina de la bellesa de Leenane, passada pel sedàs d'algú que ha llegit molt Josep Maria Benet i Jornet. I això vol dir un altíssim grau de violència soterrada, el qüestionament perpetu sobre la presumpta bondat de la gent i la certesa que tothom amaga alguna cosa. El resultat és una obra en què ens acabarem preguntant qui és de veritat el monstre. Perquè potser és dins de tots i cadascun de nosaltres.
Andreu Gomila, Time Out, 4 juliol 2025

Els boscos dramatúrgics van plens de perills


Ho hem comentat en altres ocasions, però cal tornar al tema. Potser hi continua havent entre vosaltres, estimats lectors i estimades lectores, persones ben convençudes de les virtuts associades a la vida rural envoltada de natura. Però cal obrir els ulls. Tenim a casa nostra un grapat d’excel·lents autors i autores que porten ja un considerable temps advertint-nos de les coses lletges (de vegades, molt lletges) que passen en tan idíl·lics entorns. Entre els frondosos arbres dels boscos poden tenir lloc les més temibles vexacions, disfressades de vegades amb l’aparença de rituals més o menys arcaics que perpetuen tradicions potser aparentment salvatges, però profundament arrelades en l’esperit de la comunitat que les tolera o, directament, les empara i protegeix.

I entre aquesta colla de dramaturgs que ens alerten més o menys conscientment de les trampes que s’obren als nostres peus un cop fugim de les amenaces urbanites imaginant que als paisatges oberts ens ofereixen un grau més alt de seguretat i autenticitat, Josep Maria Miró ocupa un lloc privilegiat. I no solament perquè es tracta d’un dels nostres millors autors. També, perquè el seu teatre ha penetrat en diverses ocasions per aquests boscos que poden acollir un ampli ventall de crims encoberts. I ens ha advertit també diverses vegades sobre l’amenaça que se suposa que busca aixopluc en aquella mena de comunitats endogàmiques tancades en si mateixes, que tendeixen a exaltar tot allò que reafirma el tancament en pinya del grup i a anatematitzar tota aquella veu que qüestioni aquest tancament.


El força internacional autor de Temps salvatge o Nerium Park (i aquí teniu dues mostres representatives d’allò que us deia sobre les comunitats que amb l’excusa de prometre aixopluc i seguretat acaben oferint empresonament emocional i fins i tot físic)  porta ja cert temps ficat en la creació d’una trilogia de monòlegs que es va iniciar de forma esplèndida amb El cos més bonic que s’haurà trobat mai en aquest lloc, que va continuar fa uns pocs mesos amb la també notable però un xic menys engrescadora La majordoma i que conclourà amb les encara no concretades representacions de L’esgarrat.


Però el cert és que aquest altre text que s’acaba de presentar a la Sala Beckett, malgrat estar parlat a tres veus, comparteix molts punt en comú amb allò que ofereixen les tres solitàries veus de la trilogia. També aquí hi ha cossos bonics que han estat objecte de bestials ultratges. També aquí hi ha vessament de sang. També aquí els boscos amaguen secrets més foscos que aquells que guardaven dins seus els antics boscos que acollien els rituals de les nits de walpurgis, encara que aquí no s’oculti cap bruixa oficial. També aquí s’hi pot reconèixer l’endogàmia grupal ja abans esmentada. També per aquí hi corre aquella mena de desig que, per tal de de ser satisfet i de vegades fins i tot de ser beneït, no dubta a tirar mà de la violència.


Tot i que, això sí, les resolucions dramatúrgiques poden resultar més críptiques que en ocasions anteriors. I les expectatives que obre el text en el seu tram inicial i que potencien tant la posada en escena del mateix Miró com l’excel·lent treball interpretatiu del seu trio protagonista, poden veure’s força més defraudades.


I és que, paradoxalment, el suggestiu i inquietant camp de possibilitats que posa en marxa aquesta posada en escena i la matemàticament controlada actuació d’Albert Prat, Àurea Márquez i el monstre que ens ve a veure tant de temps després d’haver comés les seves monstruositats ficat sota la pell de Joan Negrié deixa més en evidència les limitacions d’un text que mai arriba a oferir allò que semblava prometre. Que de vegades ens presenta com a revelació allò que ja s’havia intuït feia estona mentre, per contra, deixa en el terreny de la indefinició allò que reclamava ser definit. I que, tornant a la trilogia, entra en territoris ja explorats en els dos monòlegs abans esmentats, però rebaixant un grau més allò que a La majordoma ja es presentava com lleugerament rebaixat, després de l’encert total  va suposar aquell “cos tan bonic” que, de tan bonic com era, necessitava ser destruït, perquè de  vegades la bellesa fa massa mal a qui se la mira des de fora.


Miró ens ve a dir que el seu nou text neix com a conseqüència de les qüestions que surten al pas quan ens preguntem per què ens cal tan sovint construir monstres, i de què necessitem realment protegir-nos quan ens assalta una por potser indefinida que adopta la forma de necessitat individual i/o col·lectiva. I com podeu comprovar tot repassant el seu teatre, aquestes qüestions poden ser aplicables a un bon grapat de la resta de les seves obres: només cal fixar-se, sense anar més lluny, en com de bé s’ajusten per exemple a la recentment recuperada El principi d’Arquimedes.


Però diria que en el cas que ara ens ocupa, i malgrat l’excel·lència que sovint presenta l’embolcall, aquestes qüestions no reben la resposta escènica que precisen. I afegiria que l’excel·lència d’aquest embolcall, d’aquests tres intèrprets, de la dramàtica llum tenebrosa amb la qual són il·luminats, i de la no menys dramàtica buidor escenogràfica que els envolta, deixa encara més a la vista les carències del text.

Ramon Oliver, Recomana, 7 juliol 2025

Espectral ombra d’un mateix


Sembla que Josep Maria Miró (Temps salvatge) ha arribat al mirall de la violència. És d’una profunditat absoluta. D’una sensació d’indefensió total. També és cert que en aquest nou gir a les pors ha descrit una situació ambigua, que es rellegeix amb tres intèrprets, quan es podria considerar que potser només n’hi ha dos. Aquest Algú en el text a voltes es confon amb el jove. I moltes de les trames sonen com un bucle temporal que patiran diverses dones (la mare d’en Santi, Berta, Clara) i fins i tot, els gossos tindran altres vides (Bru, La guilla reconvertida en gos en els ulls del veïnat). El monstre ha guanyat el premi Quim Masó 2024.


Si Miró ha estat capaç de deixar en evidència la sobreprotecció i alhora la impunitat d’un monitor de piscina (segons com es miri) a El principi d’Arquimedes, o si un sol intèrpret es pot transmutar en mitja dotzena per donar diferents versions d’un crim a El cos més bonic… ara, en canvi, provoca una confusió que despista en excés l’espectador. És la tercera peça que tanca una trilogia amb La majordoma (que tornarà al Heartbreak al setembre).


En el mirall que ha instal·lat a l’escenari hi ha una demostració de la màxima de Shakespeare “Sabem el que som, però no el que podem arribar a ser”, com conclouen els de Parking Shakespeare a Cimbelí. Efectivament, entre aquests tres amics de la infància, es va gestant un malestar, una por, un costum assumit per la festa major del poble (amb un cert ressò a l’abús col·lectiu a una noia i defensa com a Jauría) que esprem les parts més fosques. I la mala interpretació, O la forma de culpabilitzar una tercera persona d’accions pròpies fa emergir el pitjor de les comunitats i dels individus.


Miró, que també ha assumit el rol de director, planteja l’escena pràcticament estàtica. Els actors acaben tan tensionats de cames que acaben fent estiraments en la salutació, prova de la potència d’uns personatges que arrosseguen més ombres que llums. Àurea Marquez (La dona del tercer segona), Joan Negrié (Els gossos, El professor Bernhardi) i Albert Prat (El gos) defineixen l’actitud dels seus personatges des de la paraula, sense quasi interacció física entre ells, si no és alguna abraçada per rebaixar intensitat dramàtica. Miro com a Nerium Park es desprèn de tot recurs escenogràfic (una petita tarima marca el que deu ser fins de la llar o fora). Una desena de làmpades obstaculitzen els focus zenitals, petits recursos per a envair l’acció de l’estranyesa ambigua que requereixen una situació fosca, de vulnerabilitats i de remordiments i records que es tergiversen sempre a favor de cada interessat.


Profunditat absoluta. Indefensió total. En aquest nou gir a les pors ha descrit una situació ambigua, que es rellegeix amb tres intèrprets, quan es podria considerar que potser només n’hi ha dos.
Jordi Bordes, Recomana, 12 juliol 2025
El monstre dins teu


Diu el dramaturg Josep Maria Miró —a l’entrevista que li va fer Bernat Pareja— que El monstre forma part d’una família de textos que sorgeixen arran d’una reconnexió amb els seus orígens a partir del 2020. Es refereix a El cos més bonic que s’haurà trobat mai en aquest lloc i La majordoma, integrants del seu particular Tríptic de l’epifania, que l’any 2026 es completarà amb L’esguerrat. El monstre, que ell mateix dirigeix a la Sala Beckett fins al 27 de juliol, no respon a la premissa formal del monòleg, però presenta unes característiques que l’agermanen amb la trilogia. L’obra, guanyadora del Premi SGAE de Teatre Jardiel Poncela 2023 i del XVIII Premi Quim Masó, constitueix un estudi sobre la por que traslladen a escena tres meravellosos actors en un treball enormement exigent.


De la foscor absoluta, habitada per una respiració fonda de bèstia latent i per la música de Yair Karelic, emergiran els rostres il·luminats d’Àurea Márquez i Albert Prat, que, sobre una tarima negra i reflectant, s’estan en silenci per esdevenir després bustos parlants —la il·luminació, fonamental en la proposta, va a càrrec de Toni Ubach— i veure’s finalment animats per un moviment que compromet tot el seu cos i emocions. Interpreten la Berta i el Santi, que, malgrat que es coneixen de tota la vida —viuen en un poble petit—, només fa cinc anys que tenen una relació de parella. D’entrada, però, qui parla és l’autoanomenat monstre, que encarna Joan Negrié amb aplom i veuassa, movent-se segur i amenaçador —ell sí, completament visible— al voltant de l’espai dels altres dos. S’expressa primer com un narrador intern, corresponent a una presència ambiguament domèstica. Ben aviat es farà evident que té el control de la situació i del relat.

Molts anys enrere, la Berta va ser escollida la noia més bonica del poble en una sòrdida celebració anual. El desig que despertava en els mascles era “vibrant i sorollós, com un teler”. Encara avui continua lligada a aquell fet i les seves conseqüències. Quan li parla al seu gos-guilla a cau d’orella, adopta un cert to de vehemència amoral; el perill a què està temptada d’exposar els altres pot entendre’s —com en La majordoma— en termes de venjança. Per la seva banda, el Santi es mostra cada cop més desassossegat i potencialment violent. El turmenta la sospita d’estar tan podrit com el seu pare i els altres homes del poble.


La fàbrica va tancar fa temps, per un fet terrible del passat, i l’edifici està a punt de ser inaugurat com a centre cívic. I és curiosament en vigílies d’aquesta remodelació que reapareix el monstre, aquest altre invasiu. Sembla que els coneix molt bé. Procedeix del passat i dona veu a una por fonda, soterrada: “No heu deixat de pensar en mi. També em somieu”. Primer els ronda; després els interpel·la i hi interacciona, fins que ja no poden prescindir de la seva mirada. Des d’una observació referida, narrada, juga a experimentar amb els seus desitjos més ocults. Corregeix les seves versions, o les impugna. Jugant a enredar els fils dels titelles, s’ensenyoreix de tot.


L’antiga carretera de sortida del poble, estreta i plena de revolts, és la via per on entra o torna el mal. En somnis, el Santi i la Berta circulen per la mateixa ruta, però cadascú focalitza la narració des del seu punt de vista, singularitat, vivència. Coincideixen en un pla oníric, l’altra cara de la lluna o de la veritat, una mena de versió alternativa i complementària a les paraules de la vigília. Somnàmbuls, forasters de si mateixos i del poble on viuen presoners, anhelen secretament l’alè maligne i purificador d’un monstre.


Tot aquest encreuament de versions i el xoc de subjectivitats —el Santi afirma que el visitant es manté en una “joventut impertorbable”, mentre que la Berta el troba visiblement envellit— tenen a veure amb la voluntat d’incidir en la manera com el llenguatge funda la realitat. Algunes estratègies són deutores de Harold Pinter: del seu teatre de l’amenaça i de les obres que tematitzen la memòria com a construcció del passat; així ho corrobora la cita d’Old Times que encapçala el text publicat de Miró.


L’autor fa ben palesa també la influència de Josep Maria Benet i Jornet, però sobretot es mostra fidel a la seva pròpia poètica, amb un treball de llenguatge precísi literari que projecta en determinats significants una gran densitat polisèmica: per exemple, “carregar” una persona —bèstia, cosa— pot voler dir pujar-la al cotxe, portar-la en braços, adoptar-la o fer-se amo del seu destí; tant pot equivaldre a salvació com a condemna. D’altra banda, com ja passava en els últims textos de Miró, algunes de les imatges convocades       —una inquietant plaga d’insectes, el verb “exterminar”, la xemeneia com una torre superbiosa que vol rebentar el cel— fan pensar en temes bíblics. En escena, tot està fiat al gest i a les paraules que els tres impressionants actors, immersos en un virtuós, asfixiant clarobscur, esmolen, llencen i fan reverberar.

Ana Prieto Nadal, Núvol, 14 juliol 2025

Un monstre ve a visitar-nos


Josep Maria Miró és el dramaturg de la por. En les seves obres sempre trobem traces de misteri, i el terror es manifesta de les maneres més insospitades. Por de l’altre (Temps salvatge), por del grup (El principi d’Arquimedes), por d’un mateix (Nerium Park). Les accions del passat tenen greus conseqüències en el present i sovint als personatges de Miró els visiten els seus dimonis. Amb l’estrena d’El monstre, un dels nostres dramaturgs més traduïts i representats torna a la càrrega amb els temes que últimament li fan perdre la son. Desig, passat, por. Ruralisme, violència i sexe: com en El cos més bonic que s’haurà trobat mai en aquest lloc i La majordoma, un poble de la Catalunya profunda és el marc geogràfic i mental on passa tot. Una vella carretera secundària resulta el camí més ràpid per arribar a l’inconscient. 


La Berta i el Santi són una parella que comparteix llit i somnis (o malsons), i que conviuen amb el fill d’ella i un gos que van rescatar. Res no és el que sembla en aquesta obra, en què les paraules fan salts temporals dins d’una mateixa frase i el narrador es transfigura en diversos personatges. Joan Negrié (elegant, diabòlic, misteriós) és el gos (o és una guilla?) que espia els seus amos mentre dormen a la seva habitació. Ell també encarna el monstre, aquest monstre individual i col·lectiu que amenaça els dos protagonistes i el poble sencer. Àurea Márquez i Albert Prat interpreten una parella que viu en una nebulosa: entre el present i el passat, entre la vigília i el son, entre la fantasia i la realitat. L’única fàbrica que hi havia al poble va tancar fa temps, i la seva xemeneia/campanar va deixar de treure fum per convertir-se en un centre cívic. La desaparició dels usos tradicionals dels nostres espais ho converteix tot en un decorat, una cita, un simulacre. Hem passat dels telers als fantasmes.


La violència (personal i col·lectiva), el ritual atàvic i el sacrifici recorren una obra molt exigent, tant per als intèrprets com per al públic. El mateix Josep Maria Miró firma la direcció: l’espai dissenyat per Albert Pascual aprofita totes les possibilitats expressives de la sala petita, situant els protagonistes en una tarima negra (reflectora com un llac), coronada per molts llums idèntics. La il·luminació de Toni Ubach és tant o més important que el text: en el seu colpidor inici veiem com la Berta i el Santi leviten en l’aire, literalment. ¿Són dos espectres o som davant d’una aparició? La música de Yair Karelic afegeix suspens i dramatisme, subratllant al mateix temps la convenció teatral.

El personatge de Negrié actua com l’àngel exterminador del poble o l’atractiu visitant que vampiritzava tota una família a la pel·lícula Teorema (Pier Paolo Pasolini, 1968). Prat i Márquez passen del diàleg domèstic al terror més absolut amb facilitat, demostrant que són dos actors capaços de fer un triple salt mortal, sense xarxa de protecció, i continuar la frase en la lliga del naturalisme. Dos intèrprets extraordinaris, vaja. El monstre és un muntatge fosc, fred i aspre: segurament hauria estat més indicat que la Sala Beckett l’hagués programat a l’hivern, ja que fa un gran contrast amb la temperatura de l’ambient i amb la comèdia romàntica que es pot veure a la sala de baix. Josep Maria Miró ja ha guanyat un parell de premis amb aquest text (el Jardiel Poncela i el Quim Masó) i estem segurs que en el futur continuarà explorant els seus dimonis (i els nostres). No en tenim cap dubte: tots anem ben servits de fantasmes.

Oriol Puig Taulé, Quadern El País, 15 juliol 2025

El monstre que ens abraça a la foto del cartell


Sortir de la Sala Beckett després de veure una obra i anar cavil·lant sobre qui és qui, què els passa, d’on venen les veus, les reflexions, a mi m’agrada, m’obliga a recrear, a ficar-me al cap i a l’escriptura de l’autor.


Això amb molt bones interpretacions d’Àurea Márquez i Joan Negrié, i un espectacular Albert Prat.


Personatges recaragolats, inquietants tots, desconcertants com tota la trama. Qui és el monstre? On és el monstre? Tots tenim un monstre? El nostre monstre és el monstre de tots?


Josep Maria Miró ha tornat a escriure un thriller psicològic, que remou, que angoixa, que no és gens complaent amb l’espectador. I l’ha dirigit ell mateix, per què és ell qui té totes les respostes. I li ha donat una feina delicadíssima a l’il·luminador Toni Ubach.


I com deia, una feina complicada pels intèrprets. Són i no són. Pensen o parlen. Intueixen o saben.


Si la felicitat no la fa allò que posseïm, si els homes no saben estimar les dones, si voldríem exterminar tots els homes, justament per això, a qui li expliquem les nostres pors? Com les gestionem? Ens fem por nosaltres mateixos? Ens fa por qui més estimem? Una obra que obre moltes preguntes, que no respon, però que posa en relleu la maldat o la ingenuïtat de les persones.

Torneu a mirar la fotografia de promoció de l’obra, i busqueu qui és el monstre.

Carme Canet, Recomana, 22 juliol 2025

